b'\n_START_ARTICLE_\nSurvivor Philippines\n_START_SECTION_\nPamamaraan\n_START_PARAGRAPH_\nAng mga kalahok ay dadalhin sa malayong lugar, karaniwan sa isang mainit na klima. Hahatiin sila sa pagitan ng dalawa o higit pang mga "tribo" at mapipilitang mabuhay sa ilang na may kaunting suplay ng gamit at pagkain sa higit pang isang buwan._NEWLINE_Ang buong panahon ay hinahati sa siklo. Karaniwan ang isang siklo ay binubuo ng tatlong araw, isang araw para sa paligsahang panggantimpala, isang araw para sa paligsahang pangkaligtasan at isang araw para sa Konsehong Pantribo. Minsan ay hindi sinusunod ang pagkakaayos nito.\n_START_SECTION_\nMga Tribo\n_START_PARAGRAPH_\nAng mga tribo ay binibigyan ng mga kaunting kasangkapan para mabuhay sa isla tulad ng itak at palayok. Para sa pagkain, ang palabas ay nagbibigay ng bigas at bahala na sila maghanap ng ibang klaseng pagkain sa kapaligiran, tulad ng isda. Obligado rin ang bawat tribo na gumawa ng kanilang kanlungan para maprotektahan sila laban sa pabago-bagong klima._NEWLINE_Ang bawat tribo ay may sariling pangalan at kulay para mabukod ito sa ibang tribo at ginagamit ito para sa kanilang bandila, sa mga paligsahan at iba pa. Bawat manlalaro ay binibigyan ng isang tela na sumasagisag ng kanilang tribo (buff) na kailangan nilang suotin magdamag sa kahit saang parte ng katawan na natatanaw ng mga manonood.'